
Túlélés vagy pusztulás.

Az ENSz és az Európai Unio 2007 júniusában megjelent, a világ legtekintélyesebb tudósai és tudományos intézetei által összeállított IPCC jelentés kimondja, hogy a Glóbus bioszféráját, benne az emberiséget pusztulással fenyegeti a klímaváltozás. A légkor CO2 tartalma 100 év alatt 280 ezrelékről 350 ezrelékre emelkedett. Az emelkedés gyorsuló, exponenciális jellegű és modell-kísérletek azt mutatják, ha 500-ra emelkedik, öngerjesztővé lesz és többé nem lehet megállítani.

1. ábra. A CO2 emelkedáse.

Már vannak erre utaló jelenségek. Szibériában, Alaszkában, Grönlandon az eltűnt jégtakaró helyén mocsarak keletkeztek és ontják a légkörbe az üvegházhatásra a széndioxidnál 30-40-szer veszélyesebb mocsárgázt, a metánt.

Al Gore, az USA akkori alelnöke, írta 1992-ben megjelent, „Mérlegen a Föld” c könyvében a környezet szennyeződéséről:

    "Ma már tudjuk, hogy halmozódó globális környezeti hatásuk halálos veszélyt jelent minden nemzet biztonságára, halálosabbat, mint amilyet bármilyen hadászati ellenfél jelenthet, amellyel valaha is találkoztunk.”
Az emberiség szegényebb fele a tengerpartok 50 km-es körzetében él. Gondoljunk Nyugat- és Kelet Indiára, a Kínai Alföldre, a Közel-Keletre, a Missisipi, az Amazonas, a Rio de la Plata, a Nilus, az Eufrates, a Rajna és sok más folyó torkolatvidékére. A tengerek szintjének néhány méteres emelkedése többszáz-milliós tömegeket mozgatna meg, olyan népvándorlást, az ezzel járó nemzetiségi, vallási terrorizmussal súlyosbított konfliktusokat, háborúkat gerjesztve, amilyenekhez képest a népvándorlás, vagy a XX. század világháborúi gyermekjátékok voltak.  Ez a veszély sajnos egyre reálisabb lesz.

Egyre nyilvánvalóbbá válik, hogy a Kiotoi Jegyzőkönyv előírásainál még szigorúbb nemzetközi egyezmény szükséges a fosszilis energiahordozók növekvő használata miatt leselkedő világméretű katasztrófa elhárítására. Főleg az USA akadályozta eddig az általános elfogadást. Látható, hogy ott is erősödik a veszély felismerése és az új elnököt, a jegyzőkönyvet támogató demokrata párt fogja adni.  A párt tekintélyes vezetője, előző elnökjelöltje, Al Gore készített Oscar-díjas filmet a klímaváltozás veszélyeiről és szervezte a 7-7-7-es koncertet, mely 2 milliárd nézőben erősítette a tettvágyat a bolygó megmentésére. Figyelmeztető tevékenységüket értékelve, az IPCC és Al Gore kapta az ez évi Nobel-békedíjat.
Az EU energia biztosa a jelentést és az ezt jutalmazó Béke-díjat jogosan úgy értékelte, hogy háborús állapotba kell helyezkednünk a fosszilis fogyasztás csökkentésére. 

Az EU Parlament és Tanács 2008/0016 (COD Brüsszel  23, 01, 2008, ) határozata a megújuló energiaforrásokról  12 cikkének 3.§-a a következőt írja:

„A Tagállamok előírják a helyi és regionális közigazgatási hatóságoknak, hogy az ipari vagy lakóövezetek tervezése, kivitelezése építése és felújítása során vegyék figyelembe a megújuló energiaforrásokból előállított fűtőenergia, hűtőenergia és villamos energia használatára szolgáló berendezések és rendszerek telepítését a távfűtés és hűtés céljaira.” 

Sajnos, a hazai energia kormányzatnál nem tapasztalom a háborús készülődést. Minden megy a kitaposott úton. Itt nincs reform. 

Nem tapasztalom a műszaki területen dolgozó tudományos társaságoknál, a hazai mérnök társadalomnál sem azt a feszültséget, harckészséget, amit a Gore-film, az IPCC jelentés vagy az EU felhívás ki kellett volna, hogy váltson. 

A Mérnök Újság idei 1. számában az illetékes egyesületek vezetői igen hasznos, közérdekű kérdésekre hívták fel a figyelmet, de hiányoltam ebből a nem mindennapi jelentőségű közleményből is a helyzet súlyosságának a kinyilvánítását. 

A MU idei 2. számában úgy tették fel a kérdést, hogy „Megelőzzük, vagy alkalmazkodunk hozzá”

A megelőzésről már lekéstünk. Ez már 1992-ben, a fenti Gore-idézet napjaiban is már késő volt. 

Az alkalmazkodásról pedig kérdezzük meg a hurrikán pusztította New Orleans lakóit, vagy azokat a tizezreket, kiket elüldözött Csendes-Óceáni szigeteikről a mindent letaroló tájfun, a Szahel Övezet milliós népeit, akik a sivatagosodás elől vándorolva a szomszéd testvér-népekkel vívnak élet-halál harcot, a mexikói és észak afrikai  éhezőket, akik lélekvesztőkön vágnak neki a tengereknek, hogy elérjék az„ígéret földjét”, az USA, Spanyolország vagy Olaszország határát, ahol már a bevándorlást gátló, frissen épített falak, kerítések, fegyveres határőrök fogadják őket. Vagy az eszkimókat, akik alól kiolvad a jég és emiatt már az USA-val pereskednek?  A mi határainkon is növekszik a klíma-menekülők száma. 

De nem is kell olyan messzire menni, mert a Duna-Tisza-közi dombhátság lakói is igyekeznek máshol munkát keresni, mert sivatagosodó földjeiken nincs már mit tenniük. 

Bizony, úgy kell feltenni a kérdést, tudjuk-e fékezni és visszafordítani a pusztító folyamatot? 

Van-e alternatíva? Van-e kivezető út, lehetőség? Tudunk-e unokáinknak lakható glóbuszt átadni?

Valóban örökké a fosszilis energiahordozókra, szénre, olajra, gázra vagyunk utalva? Továbbra is ezekre kell alapozni a fejlődést az erre váró elmaradt százmillióknak, Kínában, Indiában és másutt?  Kénytelenek vagyunk viselni a növekvő károkat, egész a végső katasztrófáig? 

Sokak szerint nincs alternatíva. . Az energiahordozók összetétele emberileg belátható időn belül nem változhat, csak fejlettebb technikával, takarékoskodással lehet némileg csökkenteni a felhasználás gyorsulását. Az emberi találékonyság majd itt is meg fogja találni a kiskaput, hogy a kecske is jóllakjon és a káposzta is megmaradjon. Papíron már vannak eljárások a CO2 lekötésére, felhasználására, átalakítására. Sőt vannak államférfiak, akik egyenesen kedvezőnek tartják a felmelegedést, hogy a sarkkörön belül is lehessen búzát termeszteni. Meg magasabb áron adhassák el a gázt, olajat,  szerencsés országuk kincseit a nélkülöző millióknak. 

Vagy várjunk valami csodában? Deus ex machinában? Talán elég, ha imádkozunk?  Vagy bízzunk az emberi találékonyságban, mely a katasztrófa előtti utolsó pillanatban, mint a hollywoodi filmekben, meghozza a happy endet?

Van egy közmondásunk. Jobb félni, mint megijedni. 

Határozottan állíthatjuk, hogy van kiút és ennek figyelembe vétele nélkül pusztulás vár ránk.

Ha háborúról kell beszélni, nézzük az ellenség erőit. Készítsünk stratégiai és taktikai terveket. Ne engedjük, hogy egyes, széküket féltő, konzervatív tábornokok mellékvágányra vigyék a háborút! 

Hol lehet legkönnyebben, a legkisebb veszteséggel, ráfordítással a legnagyobb csapást mérni rá? Hol vannak a főerői? Melyek a mellékes csataterek, amelyekkel ráérünk a főerő megtörése után foglalkozni?

Churchil mondta, hogy a háború olyan komoly dolog, hogy nem lehet katonákra bízni. A fejlett technikára, mérnökökre bízta. Az élükön volt Neumann János, Szilárd Leo, Teller Ede is. Mi is nyugodtan mondhatjuk, hogy a felmelegedés elleni energetikai háborút nem lehet a politikusokra bízni, azt a szakmák legjobbjainak kell vezetni. E téren is kincset ér a magyar ész. Csak Heller Lászlóra, vagy Mosonyi Emilre kell gondolni. 

Hazánk az energiahordozók 90%-át külföldről vásárolja, egyre drágábban.

Az energiafelhasználás több mint 50%-át elpazaroljuk. Háztartásaink kétszer, iparvállalataink 3-4-szer annyi energiát használnak, mint az EU átlaga, a tényleg szükséges. Épületeinknek, különösen a panel-szerkezetűeknek rossz a hőszigetelése, erőműveink, fűtőkazánjaink nagy része elavult, gazdaságtalanul dolgozik. A hőszigetelés nem olcsó, de utána csökkenti a felhasználást, az importot. Ezt az utat sok állam már bejárta. A régi EU országokban ellenőrzik az épületek hőszigetelését, az új épületeknél az erre vonatkozó terveket. 

Míg panel épületeink hőigénye 30-40 W/m3, addig az EU szabvány, melyet rövidesen nálunk is be kellene vezetni, 12 W/m3-t enged meg. 

Az ellenség főereje, a legnagyobb felhasználók, az összesből kb. 60%-ot a háztartások, a közületek, az ipar, fűtésre, vízmelegítésre használja. Ez a legkönnyebben legyőzhető, kiváltható. Sokan ezt már megtették. Pl. a nálunk hidegebb Svájcban 1990-ben kormányrendelet írta elő, hogy a fűtést és vízmelegítést hőszivattyúval kell kiváltani és 2000-re el kell érni az 1000 MW hőszivattyús kapacitást.  Ma már a svájci lakások 94%-ában hőszivattyú dolgozik és összkapacitásuk elérte az 1600 MW-ot. Csak a mult évben 16 000 db-ot építettek be, kb. 200 MW teljesítménnyel. Büszkék lehetnénk rá, hogy 1948-ban az első, korszerű, ma is működő kompresszoros hőszivattyút a zürichi Városházára zseniális hazánkfia, a 100 éve született Heller László tervezte. Hasonló kormányprogramot lehetett volna Róla is elnevezni. Javasoltuk is, de hiába.

2. ábra. Svájci hőszivattyú eladások grafikonja

Hasonló a helyzet az északi államokban, Kanadában, az USA-ban.

A felhasználás második helyén, kb. 25%-kal az ipar, elsősorban az energiatermelő ipar áll. Itt is nagy a pazarlás. Szivattyús tározók hiányában éjszaka még a gazdaságosan termelő erőműveket is le kell szabályozni, viszont egész nap hőn kell tartani 2-3000 MW elavult, kiselejtezésre váró drágán termelő hőerőművet, hogy a csúcs néhány órájában rásegítsen. Az erőművek kisebb része hasznosítja a hűtővizét.  Paks a Dunába ontja, holott a 20 000 lakosú Paks, a 15 km-re lévő, 20 000 lakosú Kalocsa és a 25 km-re lévő 10 000 lakosú Dunaföldvár fűthető lenne vele. A Főtáv hasonló távolságokra tudja szállítani a hőt. 

Harmadik helyen áll, kb. 15%-kal a közlekedés. Itt aztán óriási üzlet a biodízel, vastag állami támogatással, amit max.  10%-ban lehet az üzemanyaghoz adagolni, tehát legfeljebb 1,5%-át válthatja ki a fosszilis fogyasztásnak, de drága üzemeket, a keveréket elviselő motorokat kell hozzá létesíteni és veszélyeztetni a mezőgazdasági egyensúlyt, hasonlóan, mint az agyontámogatott erőművi fatüzelés, mely a lakósság számára az égbe röpítette a tűzifa árát. 

Vannak országok, ahol támogatják a villamos üzemű gépkocsikat és építik ki hozzá az áramtöltő állomásokat. 

Mind a három fosszilis hadosztály ellen meg lehetne indítani a támadást. 

A Nap sugárzásából a Földre jutó energia ezerszerese annak, amit társadalmunk a messze jövőben is fel tud használni. A napsugárzás energiáját a levegő, a földfelszín, folyóink, tavaink még éjszaka és télen is tárolják. A nap energiája melegíti a tengereket, hozza létre a víz körforgását, teszi lehetővé a hatalmas vízerőművek és hőszivattyús távfűtő művek építését. Hazánk folyóinak nincs nagy esése, ezért csak kisteljesítményű vízerőművek építésére alkalmasak. De hőenergia tároló képességük három nagyságrenddel nagyobb! Csak a budapesti Dunából 1 fok kinyerésével 8 000 MW lenne olcsón hasznosítható, többszöröse a Főváros hőigényének vagy a Bős-i erőmű teljesítményének, de hasonló lehetőségek rejlenek más vízparti városainkban is, a Tisza, a Balaton és egyéb vizeink mentén

.

Magas a hőtartalma a tisztított szennyvizeknek is. A Stockholmi Szenyvíztísztító Telep elfolyó vízének hőjét egy 160 MW-os Távfűtő Mű hasznosítja.  Az Északpesti Szennyvíztisztító elfolyó vízéből 150 MW, az épülő Csepeli Szennyvíztisztítóból 350 MW lenne olcsón nyerhető. Javasoltuk is 2005-ben, hogy a Csepel-Északon tervezett lakótelepet ezzel fűtsék. A Távhő Műszaki Vezérigazgató helyettese ezt akkor még nem tartotta időszerűnek, habár ilyeneket külföldön évtizedek óta százával láthatunk. Remélem, a gázár emelkedése az Ő nézetét is befolyásolni fogja. A távfűtési teljesítmény 20-30%-át kitevő hőszivattyúval az energiafelhasználást 60-80%-kal lehet csökkenteni. 

3. Borlange grafikon.

A légkör mozgása is a napenergia egyenlőtlen eloszlásának a következménye. Okoz katasztrófákat, egyre gyakrabban és egyre súlyosabbat, de hőtartalmát és erejét hasznosíthatjuk, terjednek a  szélerőművek, sok ezer megawattot juttatva a villamos hálózatokba, csökkentve a CO2 kibocsátást. Egy kevés már nálunk is sikeresen üzemel..  Vállalkozók 1400 MW-ra terveztek új szélparkokat, megvolt a tőke, a beruházási szándék, a hatósági engedélyek, de a tervekből egyelőre csak 360 MW valósulhat meg, mert egyetlen ország vagyunk, melynek nincsenek szivattyús energiatározói, melyek a szeszélyesen fújó szélenergiát hasznosan tárolni tudnák. Egy hivatalnak a legkönnyebb nemet mondani még egy kedvező ajánlatra is, mert a „nemnek” nincs közvetlen rizikója. Gondolkodni, megoldást keresni már rázósabb. Holott az atomerőművek tervezésénél is szabály, hogy üzeméhez szivattyús energiatározó szükséges, hogy a kis fogyasztású időszakokban se kelljen a műre, élettartamára hátrányos, veszélyt rejtő szabályzási beavatkozásokra kényszerülni. Ezért merült fel Paks tervezésénél  is szivattyús tározók építése.  Nálunk ezt az erőműves lobbi megakadályozta. Pedig kivételesen szerencsés adottságaink vannak szivattyús energiatározók építéséhez. Zseniális vízmérnökünk, a világhírű Mosonyi Emil javasolta még az 50-es években a 3-400 MW-ra kiépíthető Hegyestetőt és a 6-800 MW-os Prédikálószéket. Mindkettő nagy előnye, hogy alsó tározó nem szükséges, mert a közeli Duna nagy hozama ezt feleslegessé teszi. De vannak felhagyott mélyművelésű bányáink is, ahol kisebb költséggel lehet szerényebb kapacitású, helyi energiatárózókat kiépíteni. 

Ez az 1400 MW szélerőmű már 22%-ossá tenné a megújuló energia hazai részesedését, teljesítenénk vele az EU elvárását. Nem kellene környezetromboló gáz- és atomerőműveket építeni. 

A köztudatban az él, hogy a megújuló energiák beruházása sokkal drágább a fosszilis erőműveknél, ezért tervezzük továbbra is a bevált, olcsóbb gázturbinás erőműveket. Ez nem igaz.
Az emelkedő gázár következtében csökken a gázfogyasztás.  Kidobott pénz a tervezett új gáztároló létesítése, a költségén lehetne a szivattyús energiatározókat megépíteni. A támogatott, olcsó gázárral megtévesztettük, pazarlásra ösztönöztük a fogyasztókat és világviszonylatban is abnormális magas gázrészesedés keletkezett az energia-mérlegünkben. De vannak, akik profitot remélnek, ha az orosz hatalmi politika hazánkon keresztül kereskedik Európával, amihez az új gáztároló kellene. . 

Hasonló folyamat játszódott le az ivóvíznél is. A dotált, olcsó ivóvízzel mindenki pazarolt. A gyárak leállították saját kutjaikat. Volt olyan budapesti vállalat, amely többet fogyasztott, mint Szeged városa.  Budapest ivóvíz fogyasztása duplája lett, mint a hasonló nagyvárosoké. Mikor 1989-ben megszűnt az ártámogatás, rövid idő alatt felére esett vissza az ivóvízfogyasztás.

Várhatóan ez lesz a gázzal is, már megindult a csökkenési folyamat.

A Föld belsejének nukleáris folyamatokból egyre megújuló hője is kimeríthetetlen. A rétegek hőátadása hozza a meleget a felszínre. Hazánkban ennek mértéke jóval magasabb az átlagnál, négyzetkilométerenként 90 kW. A föld hőjét a Kárpát-medence alján a szükségesnél több talajvíz kitermelhetővé teszi, elosztani tudja. Csak ebből 6 000 MW hőteljesítményt nyerhetnénk

Gazdagok vagyunk a geotermikus kincsben is. De kapacitásának alig 50%-át hasznosítjuk. Míg az EU-ban a termálvíz hőjének 70%-át hőszivattyúval 5 fokig kinyerik, fürdőink, kertészeteink 35-40 fokkal elengedik vagy megpróbálják kemény energia ráfordítással visszasajtolni. Az egyetlen Harkányi Gyógyfürdő létesített az elhasznált melegvízből 2 db 1100 kW-os hőszivattyúval egy 6 MW csúcskapacitású távfűtő telepet – szokatlan alacsony hődíj mellett fűt kórházakat, szállodákat

4.Harkányi grafikon 

Gazdagok vagyunk energiában, csak nem tanultuk még meg az ezzel való gazdálkodást. Ez szegénységünk egyik forrása. Kár, hogy a reformtervekből kimaradt az energiagazdálkodás korszerűsítése. 
Már ma is sok technika létezik, mellyel ki lehet iktatni a fosszilis energiát. Ezek már gazdaságilag is versenyképesek a fosszilis felhasználással szemben. Nem egyszerű elterjesztésük. Egyrészről innovációt, ambíciót igényel, a mérnöktársadalom elszántságát a megkövesedett hagyományokkal szemben, bevitelét a közép- és felsőfokú oktatásba, hogy a jövő nemzedék már ennek a tudatában éljen. Másrészt a hagyományból profitáló energia-lobbi és haszonélvezői ellenállásának, propagandájának leküzdését. Követni azt az utat, melyet nálunk fejlettebb, okosabb országok már kitapostak számunkra.. 

Hajdu György okl. gépészmérnök. 

:Rövid összefoglaló.

A fosszilis energiahordozók káros hatása a Föld élővilágát, benne az emberiséget, pusztulással fenyegeti. 

A megújuló, természetes energiaforrások lehetőséget nyújtanak a szennyeződés fékezésére és leállítására. 

Már ismerünk olyan eszközöket, melyekkel gazdaságosan pótolni lehet az olajat és a földgázt. Számos államban évtizedek óta eredményesen fejlesztik a megújuló energia felhasználását. Nekünk is fékeznünk kell a fosszilis felhasználást. Energiaigényünk többszöröse áll határaink között is rendelkezésünkre, csak szakítani kell a megrögzött, pazarló hagyományokkal. 

